Diari Oficial de la Generalitat Valenciana


Sumari del DOGV 7580, del 28-07-2015 (2015/6794)

DECRET 114/2015, de 24 de juliol, del Consell, pel qual regula el control administratiu de l'activitat d'arrendament d'embarcacions de recreació.
-------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2015/07/24/114/dof/vci/html**

### Dades del document

Número de DOGV
:   7580

Data del DOGV
:   28-07-2015

Secció del DOGV
:   I. DISPOSICIONS GENERALS

Número del document
:   2015/6794


Data del document
:   24-07-2015

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Decret

Descriptors 

:   * Conselleria d'Habitatge, Obres Públiques i Vertebració del Territori
    * legislació
    * embarcació d'esbarjo
    * control administratiu
    * registre de documents
    * lloguer

DECRET 114/2015, de 24 de juliol, del Consell, pel qual regula el control administratiu de l'activitat d'arrendament d'embarcacions de recreació. [2015/6794]  
PREÀMBUL  
El Reial Decret 849/1999, de 21 de maig, sobre traspàs de funcions i servicis de l'Administració de l'Estat a la Generalitat va atribuir a esta les funcions i servicis relatius al transport marítim dins del seu àmbit territorial.  
L'Estatut d'Autonomia de la Comunitat Valenciana, en l'article 49.1.15a, atorga a la Generalitat competència exclusiva en matèria de transport marítim i ports, sense perjuí del que disposa l'article 149.1.20a i 21a de la Constitució.  
En l'àmbit territorial de la Comunitat Valenciana, l'exercici de l'activitat d'arrendament d'embarcacions de recreació no ha sigut objecte d'una regulació pròpia, i s'ha aplicat supletòriament l'Orde de 4 de desembre de 1985, del Ministeri de Transports, Turisme i Comunicacions, de lloguer d'embarcacions de recreació, que preveu l'atorgament d'una autorització prèvia per a la realització de l'activitat.  
La Directiva 2006/123/CE, del Parlament Europeu i del Consell, de 12 de desembre de 2006, relativa als serveis en el mercat interior, determina que les normes dels estats membres no poden contindre disposicions que limiten l'accés a la prestació dels servicis dels operadors de qualsevol dels estats membres de la Unió Europea, a part de preveure una simplificació administrativa en els tràmits establits.  
  
La subjecció a un règim d'autorització és un mitjà d'intervenció que només procedix excepcionalment i sempre que siga necessari i proporcionat, d'acord amb la regulació continguda tant en la Llei 17/2009, de 23 de novembre, sobre el lliure accés a les activitats de servicis i el seu exercici, com en la Llei 20/2013, de 9 de desembre, de garantia de la unitat de mercat. Per això, es considera que per a iniciar l'activitat d'arrendament d'embarcacions és suficient un règim de comunicació o de declaració responsable del prestador de l'activitat, sense sotmetre's a una autorització administrativa prèvia.  
En conseqüència, per mitjà d'este decret es du a terme una regulació del control administratiu de l'activitat d'arrendament d'embarcacions de recreació, i s'establix un règim de declaració responsable per a exercir l'activitat, amb indicació de la documentació i dels requisits que hauran de complir els prestadors.  
La declaració responsable implica el reconeixement del dret a qui la formula a exercir l'activitat d'arrendament d'embarcacions, el control i l'exercici de funcions de policia necessàries per l'administració i el cobrament de les corresponents taxes derivades de les mencionades actuacions.  
Els efectes de la declaració responsable s'estenen durant un termini màxim de dos anys, a l'acabament del qual podrà renovar-se per idèntic termini. La mencionada limitació temporal té la seua justificació en l'existència d'una raó imperiosa d'interés general, com és la protecció de la seguretat i salut dels consumidors, d'acord amb l'article 7.1.c de la Llei 17/2009, de 23 de novembre, sobre el lliure accés a les activitats de servicis i el seu exercici.  
Per tot això, i complits els tràmits procedimentals previstos en l'article 43 de la Llei 5/1983, de 30 de desembre, de la Generalitat, del Consell, i en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat, a proposta de la consellera d'Habitatge, Obres Públiques i Vertebració del Territori, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 24 de juliol de 2015,  
  
  
DECRETE  
  
Article 1. Objecte  
1. Este decret té per objecte regular el control administratiu de l'activitat d'arrendament d'embarcacions de recreació i de qualsevol artefacte aquàtic amb capacitat motora que haja de conceptuar-se com a embarcació, en els ports o llocs de domini públic maritimoterrestre que es troben dins de l'àmbit territorial de la Comunitat Valenciana.  
  
2. Queda exclosa de l'aplicació del present decret l'activitat de transport de passatgers per mitjà del pagament d'un preu.  
  
Article 2. Subjecció a declaració responsable prèvia  
1. Les persones físiques o jurídiques, nacionals o estrangeres, que vullguen realitzar l'activitat, prèviament hauran d'omplir el model normalitzat de declaració responsable que figura en l'annex d'aquest decret i que es troba disponible en la pàgina web de la conselleria competent en matèria de transport marítim.  
2. Per mitjà de la declaració responsable l'interessat, o el seu representant, manifesta, sota la seua responsabilitat, que complix amb els requisits establits en este decret per a exercir l'activitat d'arrendament d'embarcacions de recreació, que disposa de la documentació que així ho acredita, i que es compromet a mantindre el seu compliment durant un termini determinat, que no podrà ser superior a dos anys, des que produïsca efectes la declaració responsable.  
3. L'òrgan competent en matèria de transport marítim podrà, en qualsevol moment, comprovar qualsevol dels punts continguts en la declaració responsable i sol·licitar que s'aporte la documentació acreditativa corresponent, i la inexactitud, falsedat o omissió de caràcter essencial, en qualsevol dada, manifestació o document que s'acompanye o incorpore a la declaració responsable, produirà els efectes previstos en l'article 71 bis.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 3. Requisits per a exercir l'activitat d'arrendament d'embarcacions de recreació  
La persona que pretenga realitzar l'activitat haurà de complir els requisits següents:  
1. Si el declarant és persona física, haurà de posseir el Document Nacional d'Identitat en vigor, i si es tracta d'estrangers no comunitaris, el passaport o document d'identificació d'estranger (NIE) o qualsevol altre document que legalment acredite la seua identitat. En tot cas, haurà de justificar-se estar en possessió del Número d'Identificació Fiscal.  
2. Si el declarant és persona jurídica, haurà de poder acreditar que l'objecte de la societat és l'activitat d'arrendament d'embarcacions de recreació. En tot cas, haurà d'acreditar-se estar en possessió del Número d'Identificació Fiscal.  
Quan s'actue a través de representant, necessàriament haurà d'acreditar-se la seua personalitat i representació per qualsevol mitjà vàlid en dret.  
3. El titular ha d'estar d'alta en l'epígraf que corresponga en l'Impost sobre Activitats Econòmiques.  
4. L'explotador de l'activitat i el propietari, en el cas que siga diferent de l'explotador, hauran d'estar al corrent en el compliment de les obligacions tributàries amb les administracions de l'Estat i autonòmica i de la Seguretat Social.  
5. Haver satisfet la corresponent taxa exigida pel Text Refós de la Llei de Taxes de la Generalitat, aprovat mitjançant el Decret Legislatiu 1/2005, de 25 de febrer, del Consell.  
  
Article 4. Requisits i condicions de les embarcacions  
1. Les embarcacions hauran de complir els requisits següents:  
a) Estar matriculades o inscrites en la llista sexta del Registre de Matrícula de Barcos al qual es referix l'article 4t.1.f del Reial Decret 1027/1989, de 28 de juliol, sobre abanderament, matriculació de barcos i registre marítim, i l'article 8 del Reial Decret 1435/2010, de 5 de novembre, pel qual es regula l'abanderament i matriculació de les embarcacions de recreació en les llistes sexta i sèptima del Registre de Matrícula de Barcos. En cas d'inscripció, podran ser llogades sense cap tripulació professional.  
b) Complir les normes de seguretat d'aplicació a l'activitat d'arrendament d'embarcacions de recreació establides per la normativa vigent en cada moment.  
2. Les embarcacions hauran de reunir les condicions següents:  
a) El nombre de persones a bord no podrà ser superior al permés pel certificat de navegabilitat de l'embarcació. En el cas d'embarcacions inscrites, no podrà superar aquell que figure en el certificat d'inscripció.  
b) El port base de l'embarcació haurà de ser una instal·lació portuària dins del territori de la Comunitat Valenciana, i no es podrà realitzar l'activitat si no es complix este requisit. S'entén per port base aquell en què l'embarcació roman durant més temps al llarg de l'any.  
  
El reconeixement del dret a exercir l'activitat d'arrendament d'embarcacions de recreació en altres comunitats autònomes no habilita per a realitzar la dita activitat a la Comunitat Valenciana, encara que sí la seua navegació pels distints ports.  
c) L'embarcació haurà de disposar d'una assegurança de responsabilitat civil en els termes exigits pel Reial Decret 607/1999, de 16 d'abril, pel qual es va aprovar el Reglament de l'assegurança de responsabilitat civil de subscripció obligatòria per a embarcacions de recreació o esportiva.  
d) L'embarcació haurà de disposar d'una assegurança d'accidents que cobrisca tots els ocupants, almenys, per les contingències i amb les indemnitzacions previstes en l'annex del Reglament de l'Assegurança Obligatòria de Viatgers, aprovat pel Reial Decret 1575/1989, de 22 de desembre.  
e) L'embarcació haurà de disposar de certificat de navegabilitat en vigor.  
  
Article 5. Documentació a aportar  
1. Junt amb la declaració responsable, haurà d'aportar-se la documentació següent:  
a) Identificació de la persona física o jurídica en la forma establida en els apartats 1 i 2 de l'article 3 d'este decret.  
b) Full d'assentament o certificat d'inscripció de l'embarcació.  
c) Acreditació del port base de l'embarcació en una instal·lació portuària dins del territori de la Comunitat Valenciana.  
d) Acreditació d'estar d'alta en l'epígraf que corresponga en l'Impost sobre Activitats Econòmiques.  
e) Certificat d'una companyia asseguradora de que l'embarcació disposa d'assegurança de responsabilitat civil.  
f) Certificat d'una companyia asseguradora de que l'embarcació disposa d'assegurança d'accidents.  
g) Acreditació d'estar al corrent en el compliment de les obligacions tributàries amb les administracions de l'Estat i autonòmica i de la Seguretat Social.  
h) Certificat de navegabilitat en vigor.  
i) Acreditació d'haver satisfet la corresponent taxa exigida pel Text Refós de la Llei de Taxes de la Generalitat, aprovat mitjançant el Decret Legislatiu 1/2005, de 25 de febrer, del Consell.  
2. Es podrà autoritzar la conselleria competent en transport marítim perquè obtinga directament les dades relatives al compliment de les obligacions tributàries i de la Seguretat Social davant de l'administració, així com d'identificació personal i de residència, segons el que preveuen els articles 4 i 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. En este cas, no caldrà aportar la documentació referida en els apartats 1.a i g d'este article.  
  
3. Qualsevol modificació de les dades contingudes en la declaració responsable hauran de ser posades en coneixement de l'òrgan competent en transport marítim, en el termini de deu dies des que es produïsca.  
  
Article 6. Inici de l'exercici de l'activitat  
1. Presentada la declaració responsable amb tota la documentació exigida en l'article anterior, podrà iniciar-se l'exercici de l'activitat sense necessitat d'obtindre cap autorització prèvia. La falta de presentació de la documentació exigida, o la seua presentació defectuosa, determinarà la impossibilitat de continuar amb l'exercici de l'activitat i donarà lloc, prèvia instrucció de l'oportú expedient en què es donarà audiència a la persona interessada, a la baixa i cancel·lació de la inscripció en el Registre d'embarcacions que es crea en l'article 10 d'este decret. Tot això sense perjuí de les responsabilitats penals, civils o administratives que correspongueren, conforme a l'article 71bis.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. L'eficàcia de la declaració responsable no exclou de la necessitat, si és el cas, d'obtindre els permisos i les autoritzacions que estiguen establides per altres normes específiques que siguen d'aplicació.  
3. En cap cas la declaració responsable habilita per a realitzar transport marítim de passatgers per mitjà del pagament d'un preu. Únicament podrà realitzar-se l'activitat de lloguer de l'embarcació, amb patró o sense.  
4. L'activitat podrà realitzar-se durant un termini màxim de dos anys comptats a partir de l'endemà a aquell en què tinga eficàcia la declaració responsable, d'acord amb el que establix l'apartat 1 anterior.  
  
Article 7. Modificació de les condicions  
Qualsevol variació que es produïsca en les condicions en què es presta l'activitat de lloguer haurà de ser comunicada a l'òrgan competent en matèria de transport marítim, en el termini de deu dies, llevat que es produïsca un canvi de titular o d'embarcació, en què no serà suficient la comunicació prèvia sinó que, necessàriament, haurà de presentar-se una nova declaració responsable complint el que establixen els articles 2, 3, 4 i 5 d'este decret.  
  
Article 8. Comunicació de renovació  
1. Amb una antelació mínima de quinze dies a la finalització dels dos anys de l'eficàcia de la declaració responsable prèvia formulada, haurà de presentar-se una nova declaració responsable si continua realitzant-se l'activitat. Si en la declaració responsable prèvia s'haguera indicat que l'exercici de l'activitat anava a realitzar-se per un termini inferior a dos anys, la declaració responsable per a la renovació hauria de presentar-se quinze dies abans de la finalització del mencionat termini. En ambdós casos, únicament haurà de presentar junt amb la declaració responsable, la documentació següent:  
a) Certificat de la companyia asseguradora actualitzat de que l'embarcació disposa d'assegurança de responsabilitat civil en els termes exigits pel Reial Decret 607/1999, de 16 d'abril, pel qual es va aprovar el Reglament de l'assegurança de responsabilitat civil de subscripció obligatòria per a embarcacions de recreació o esportiva.  
b) Certificat de la companyia asseguradora actualitzat de que l'embarcació disposa d'una assegurança d'accidents que cobrisca tots els ocupants, almenys, per les contingències i amb les indemnitzacions previstes en l'annex del Reglament de l'Assegurança Obligatòria de Viatgers, aprovat pel Reial Decret 1575/1989, de 22 de desembre.  
c) Certificat de navegabilitat en vigor.  
d) Acreditació d'haver satisfet la taxa corresponent.  
2. La declaració responsable de renovació faculta per a la continuació en l'explotació de l'activitat a partir del dia de la seua presentació. La falta de presentació de la documentació exigida o la seua defectuosa presentació, determinarà la impossibilitat de continuar amb l'exercici de l'activitat i donarà lloc, prèvia instrucció de l'expedient oportú en què es donarà audiència a la persona interessada, a la baixa i cancel·lació de la inscripció en el Registre d'embarcacions a que fa referència l'article 10 dèste decret. Tot això sense perjuí de les responsabilitats penals, civils o administratives que corresponguen, conforme a l'article 71 bis.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Article 9. Facultats de l'administració  
1. La conselleria competent en matèria de transport marítim ostenta les facultats d'inspecció, comprovació i control en el compliment del que establix el present decret.  
2. L'òrgan competent elaborarà un pla d'inspecció anual per a verificar el compliment efectiu dels requisits exigits per a l'exercici de l'activitat.  
3. Les inspeccions necessàries les efectuarà el personal habilitat a este efecte conforme establix l'article 98 de la Llei 2/2014, de 13 de juny, de la Generalitat, de Ports de la Generalitat, o mitjançant un acord de col·laboració subscrit amb els Cossos i Forces de Seguretat de l'Estat, si és el cas.  
  
Article 10. Registre d'embarcacions  
1. Es crea un Registre d'embarcacions, en el que s'inscriuran totes aquelles embarcacions que, prèvia declaració responsable, realitzen l'activitat d'arrendament d'embarcacions, la gestió del qual s'encomana a l'òrgan competent de l'Administració de la Generalitat en matèria de transport marítim.  
2. El Registre serà públic i té caràcter administratiu.  
3. En cada inscripció es farà constar la denominació o número d'inscripció de l'embarcació, el titular responsable d'esta i el port base des d'on opera, així com qualssevol altres dades que, segons el parer de l'administració, hagen de figurar-hi.  
  
Article 11. Règim sancionador  
Les contravencions al que disposa este decret seran sancionades d'acord amb el règim d'infraccions i sancions previstes en la Llei 2/2014, de 13 de juny, de la Generalitat, de Ports de la Generalitat.  
  
DISPOSICIONS ADDICIONALS  
  
Primera. Incidència en les dotacions del gasto  
La aplicació i el desplegament d'este decret no tindrà cap incidència en la dotació de tots i cada un dels capítols de gasto assignats a la conselleria competent en matèria de transport marítim, i, en tot cas, hauran de ser atesos amb els seus mitjans personals i materials.  
  
Segona. Compliment de normes estatals  
Allò que s'ha disposat en este decret s'entendrà sense perjuí del compliment dels requisits i les obligacions a què les embarcacions, els seus propietaris i les persones que les governen estiguen sotmesos d'acord amb allò que ha disposat la legislació estatal aplicable en l'àmbit de la marina mercant.  
  
Tercera. Seguretat de les embarcacions i titulacions per al seu govern  
Les embarcacions hauran de complir amb les condicions de seguretat, conservació i equipament exigits per la legislació aplicable en matèria de marina mercant, i hauran de passar els reconeixements a què estan subjectes i tindre els seus certificats en vigor.  
Així mateix, el personal que les governe i tripule haurà d'estar en possessió de la titulació que els faculte per a l'exercici de la seua activitat.  
  
DISPOSICIÓ TRANSITÒRIA  
  
Única. Adaptació d'embarcacions  
Les embarcacions que en l'actualitat disposen d'autorització per a lloguer d'embarcació de recreació, atorgada a l'empara de l'Orde de 4 de desembre de 1985, del Ministeri de Transports, Turisme i Comunicacions, de lloguer d'embarcacions de recreació, disposaran d'un termini de sis mesos per a la seua adaptació al contingut exigit pel present decret.  
  
DISPOSICIONS FINALS  
  
Primera. Habilitació normativa  
Es faculta a la persona titular de la conselleria amb competències en matèria de transport marítim per a dictar les disposicions necessàries per al desplegament i execució d'este decret, així com per a modificar el seu annex.  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
València, 24 de juliol de 2015  
  
El president de la Generalitat,  
XIMO PUIG I FERRER  
  
La consellera d'Habitatge, Obres Públiques   
i Vertebració del Territori,  
MARÍA JOSÉ SALVADOR RUBERT


Còpia Permalink ELI